Mažeikių geležinkelio pėsčiųjų tiltas

Mažeikių geležinkelio pėsčiųjų tiltas – viadukas, stovintis Mažeikių miesto centre, Mažeikių geležinkelio stotyje, 180 m į pietryčius nuo stoties rūmų. Skirtas saugiam pėsčiųjų judėjimui per stoties kelyną.

 Istorija 

Plečiantis Mažeikių daugiabučių namų kvartalui priešingoje nuo stoties bėgių pusėje, daugėjo žmonių, kuriems reikėjo patekti į senojoje miesto dalyje įsikūrusias įstaigas ir atvirkščiai. Pėstieji ir dviratininkai buvo priversti kirsti geležinkelį nesaugiose vietose. 1970 m. prie stoties pastatytas pėsčiųjų tiltas per geležinkelį. Jis tuo metu tapo vienu iš miestiečių traukos objektų: nuo jo atsiverdavo tiek senamiesčio panorama, tiek naujų kvartalų vaizdai.Skaitytojo naujiena: kaip Mažeikiuose pereiti geležinkelį? alfa.lt 2010-02-20Tiltas per geležinkelį – praeitis ir dabartis santarve.lt 2022-06-25

Laikui bėgant, prastai prižiūrimo tilto būklė darėsi kritiška: tiltą veikė vibracija, ištrupėjusios sijos, atitrūkę betono gabalai kėlė pavojų traukinių ir žmonių judėjimui, galiausiai vėtrų neatlaikė tilto turėklai. Po daugiau kaip dviejų dešimtmečių eksploatacijos judėjimas pėsčiųjų tiltu buvo uždarytas. 

2002 m. vasarą buvo nuimti po tiltu kabėję šilumos energijos tiekimo vamzdžiai. 2003 m. liepos-rugpjūčio mėn. senąjį tiltą išmontavo UAB „Mažeikių strėlė". Po tilto nugriovimo jo vietoje kurį laiką buvo įrengta speciali geležinkelininkų perėja, kuria nelegaliai naudojosi ir miesto gyventojai. Bėgius įveikti ilgą laiką buvo galima tik dviejose vietose, kurias skyrė beveik du kilometrai, tad miestiečiai dažnai juos kirsdavo neleistinose vietose, dėl to būta ir nelaimingų nutikimų. Nesant pėsčiųjų tilto, 2010-2014 m. stoties teritorijoje įvyko aštuoni eismo įvykiai, kurių metu traukinių mirtinai traumuoti ar sunkiai sužeisti žmonės.

 Tiltas su liftais 

2016 m. liepos 15 d. buvo pradėta naujojo pėsčiųjų tilto statyba. Jo atidarymas ir pašventinimas įvyko 2017 m. rugpjūčio 31 d. Tiltą pastatė UAB „Hidrostatyba“. Naujojo statinio statybos projekto bendra vertė – per 930 tūkst. eurų. Viaduko ilgis – daugiau nei 50 m, plotis – 3,5 m, jo aukštis virš geležinkelio bėgių – daugiau nei 10 m.Jau veikia pėsčiųjų tiltas per geležinkelį santarve.lt 2018-08-31 Tiltas vieno tarpatramio, sumontuotas iš metalinių santvarų. Ėjimo takas nutiestas erdvinės santvarinės konstrukcijos apačia, iš šonų ribojamas vertikaliomis santvaromis su dengiančiomis saugumo grotelėmis, apsaugotas stogu. Tiek tiltas, tiek dengtų laiptų galerijos atremtos į apvalaus skerspjūvio gelžbetonines kolonas.Mažeikių geležinkelio pėsčiųjų tiltas Google Street View

Tiltas tapo vienu moderniausių šalyje, nes buvo įrengti du šiuolaikiški vertikalūs liftai, skirti žmonėms su dviračiais, neįgaliųjų ir vaikiškais vežimėliais. Liftų naudai atsisakyta įrengti nuovažas, kurių reikalaujamas 12 proc. nuolydis ištįstų iki 120 m. Padaryti patogūs privažiavimai iki tilto, taip pat nutiesti vedimo takeliai regos sutrikimų turintiems žmonėms. Tuomet tai buvo vienintelis toks viešasis statinys su liftais Lietuvoje.Mažeikiuose – vienintelis Lietuvoje pėsčiųjų viadukas su liftais lrytas.lt 2018-03-08 Abiejose tilto pusėse įrengtais liftais vienu metu gali keltis 21 žmogus, du dviratininkai arba du žmonės neįgaliojo vežimėliuose. Lifto keliamoji galia numatyta 1000 kg. Liftuose įrengtos šildymo priemonės ir terminiai davikliai palaikyti 10 laipsnių temperatūrai.

 Šaltiniai 

 Nuorodos 



Kategorija:Lietuvos santvariniai tiltai
Kategorija:Mažeikių rajono tiltai
Kategorija:Mažeikiai
Kategorija:Geležinkelio tiltai Lietuvoje
Kategorija:Lietuvos pėsčiųjų tiltai
Kategorija:Lietuvos viadukai